此日不再得示同學
作者：楊時
朝代：宋

paragraphs: 此日不再得，頹波注扶桑。
躚躚黄小羣，毛髮忽已蒼。
願言績學子，共惜此日光。
術業貴及時，勉之在青陽。
行己慎所之，戒哉畏迷方。
舜跖善利間，所差亦毫芒。
富貴如浮雲，苟得非所臧。
貧賤豈吾羞，逐物乃自戕。
胼胝奏艱食，一瓢甘糟糠。
所逢義適然，未殊行與藏。
斯人已云沒，簡編有遺芳。
希顔亦顔徒，要在用心剛。
譬猶適千里，駕言勿徊徨。
驅馬日云遠，誰謂阻且長。
末流學多岐，倚門誦韓莊。
出入方寸間，雕鎸事辭章。
學成欲何用，奔趨利名場。
挾策博塞游，異趣均亡羊。
我懶心意衰，撫事多遺忘。
念子方妙齡，壯圖宜自彊。
至寶在高深，不憚勤梯航。
茫茫定何求，所得安能常。
萬物備吾身，求得舍即亡。
鷄犬猶知尋，自棄良可傷。
欲爲君子儒，勿謂予言狂。